A **Colección real de Moedas e Medallas de Dinamarca** (en dinamarqués: *Den Kongelige Mønt- og Medaillesamling*), tamén coñecido como **Gabinete Real de Moedas e Medallas** (*Det Kongelige Mønt- og Medaille-Kabinet*) é a principal colección numismática de titularidade pública de Dinamarca, constituída en entidade independente en 1781 máis coas súas raíces na cámara Real de Arte do século XVII.

A colección componse de arredor de medio millón de pezas, entre moedas, medallas, billetes e outros medios de pagamento de países de todo o mundo, e entre os seus fondos conta con exemplares de todas as moedas cuñadas pola Real Casa da Moeda de Dinamarca desde o século XVIII.

Historia
--------

O **Gabinete Real de Moedas e Medallas** no Palacio de Rosenborg. Gravado de finais do S. XVIII
Dos rexistros existentes da antiga Real Cámara de Arte despréndese que as moedas e medallas supuñan ata tres cuartas partes do seu espazo. En 1780 constituíuse unha comisión para organizar e clasificar todas as moedas da colección real e tres anos máis tarde, en 1784, esa colección instalouse no castelo de Rosenborg, coa denominación de Gabinete Real de Moedas e Medallas. Para albergar as moedas e as medallas fabricáronse uns mobles monetarios de madeira de carballo ao estilo Luís XVI. O cortesán e numismático dinamarqués Christian Frederik Numsen converteuse no primeiro director do gabinete formalmente constituído.

O acceso público á colección non se produciu ata 1832, que pasou a ser de titularidade pública a partir da Constitución de 1849. En 1867 trasladouse á coñecida como Mansión do Príncipe e en 1892, coa creación do Museo Nacional de Dinamarca, en Copenhague, a colección numismática pasou a depender del.

Ao longo da súa historia, as doazóns privadas xogaron un papel importante, entre elas as de coleccionistas como Ole Worm, Otto Sperling (moedas romanas), Niels Foss (moedas dinamarquesas e norueguesas) ou C. G. Warmholtz (moedas e medallas suecas). Ademais, unha boa parte da colección única de moedas medievais danesas e europeas de Christian Jürgensen Thomsens se incorporou á Colección Real logo do seu falecemento en 1865.

Os fondos
---------

A Colección Real de Moedas e Medallas de Dinamarca divide os seus fondos en cinco seccións:

Un dos expositores da sección de medallas
### Medallas

Amósanse medallas dinamarquesas e estranxeiras desde o século XV ata a actualidade, con abundantes mostras do período de esplendor da medalla renacentista europea. Préstaselle unha especial atención ás medallas relacionadas coa historia de Dinamarca.

### Moedas antigas

Na colección hai exemplares das primeiras moedas coñecidas pola humanidade, emitidas na Asia Menor no século VII a. de C. así como moedas da Grecia clásica e das cidades-estado gregas.

Tamén hai unha representación das moedas da Antiga Roma, desde as primeiras emisións de bronce fundido do sistema libral ata as emisións imperiais, con exemplares da diversidade de moedas cuñadas no baixo Imperio, provocadas polas sucesivas reformas monetarias.

### As primeiras moedas dinamarquesas

Moeda medieval dinamarquesa a nome de Valdemar I (1157-1182)
Nesta nutrida sección organízanse cronoloxicamente as emisións medievais dinamarquesas, desde as cuñadas no asentamento comercial viquingo de Hedeby no século IX ata o nacemento da coroa dinamarquesa, introducida en 1618 por Cristián IV (1588-1648).

Destacan as primeiras emisións dinamarquesas de ouro, correspondentes á baixa Idade Media, e exemplos de achados monetarios deste período depositados no *Nationalmuseet*, nos que con frecuencia se atopan moedas de orixe francesa, inglesa, alemá ou árabe, que estiveron tamén en circulación en Dinamarca nesa época.

### Moedas da coroa dinamarquesa

Nesta sección atópanse as moedas da época da coroa dinamarquesa, desde o reinado de Frederico III (1648-1670) ata os nosos días. Conta cunha boa representación de emisións de posesións dinamarquesas como Groenlandia, as Illas Feroe, as Indias Occidentais dinamarquesas ou Trankebar, na India, e tamén de territorios antigamente pertencentes a Dinamarca, como Schleswig-Holstein, hoxe integrado en Alemaña.

Na parte central da sala hai unha exposición cronolóxica de billetes dinamarqueses emitidos a partir de 1713 e tamén unha mostra de falsificacións de moeda e dos instrumentos dos que se valían os falsificadores.

### Moedas do mundo

*Noble* de Herique VI de Inglaterra (ca. 1400).
Nesta sección expóñense moedas moi diversas que reflicten trazos culturais dos seus territorios emisores e en diversas épocas, tan diferentes como o Xapón, o Imperio Bizantino ou o México colonial, ademais de diferentes países europeos.

Inclúense tamén exposicións de carácter temático, como a de moedas mencionadas na Biblia ou a de moedas utilizadas como amuletos. De particular interese resultan os exemplares de moedas pouco habituais, como as grandes moedas-placa suecas de cobre dos séculos XVII e XVIII, ou moedas primitivas como as enormes moedas de pedra da Illa de Yap, na Micronesia.

Directores da Colección Real de Moedas e Medallas
-------------------------------------------------

Christian Frederik Numsen, primeiro director do **Gabinete Real de Moedas e Medallas**
Ata 1849, o mariscal da Corte Suprema era quen dirixía a colección:

* 1780-1784: Joachim Godske Moltke.
* 1784-1791: Christian Numsen.
* 1791-1792: Wilhelm Theodor Wegener.
* 1792-1793: Ferdinand Anton Christian Ahlenfeldt.
* 1793-1803: Cay Reventlow.
* 1803-1838: Adam Wilhelm Hauch.
* 1822-1832: Christian Ramus.
* 1832-1842: P.O. Brøndsted.
* 1838-1842: Christian Ove Haxthausen.
* 1842-1849: Joachim Godske Levetzau.
* 1842-1865: Christian Jürgensen Thomsen.
* 1865-1891: Carl Ludvig Müller.
* 1892-1898: Christian Frederik Herbst.
* 1898-1920: Peter Christian Hauberg.
* 1920-1959: Georg Galster.
* 1960-1983: Otto Mørkholm.
* 1983-2007: Jørgen Steen Jensen.
* Desde 2007: Michael Andersen.

Notas
-----

1. ↑  "The Royal Collection of Coins and Medals". *Nationalmuseet*.
2. 1 2 3  "Møntsamlingens historie". *Nationalmuseet*.
3. 1 2 3  [ Märcher, M
. (2008)].
4. ↑  "Medaljer". *Nationalmuseet*.
5. ↑  Zahle, J. (1992). *Græske mønter. Den kgl. Mont-og Medaillesamling*. Nationalmuseet, Copenhague. ISBN 8798408607
6. 1 2  "Den antikke samling". *Nationalmuseet*.
7. 1 2  "De ældste danske mønter". *Nationalmuseet*.
8. 1 2  "Møntvæsen fra Frd. III til Margrethe II". *Nationalmuseet*.
9. 1 2  "Verdens mønter". *Nationalmuseet*.
10. ↑  Mørkholm, O. (1981) (red.). Páxinas 209-210.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Colección Real de Moedas e Medallas de Dinamarca*** |

### Outros artigos

* Lista de museos numismáticos

### Bibliografía

* Mørkholm, O. (1981) (red.). *Den kongelige Mønt- og Medaillesamling, 1781-1981*. Nationalmuseet. ISBN 87-480-0290-9
* Märcher, M. (2008). "hvad endnu er skeet er mere for Publikum end for Videnskaben – Det Kongelige Mynt- og Medaille-Cabinet 1832-42". En *Nordisk Numismatisk Årsskrift*. 2003-05. Nordisk Numismatisk Union*.* Páxinas 167-227.
* Märcher, M. (2009). "Møntstedernes pligtaflevering i 1700- og 1800-tallet". En *Nordisk Numismatisk Unions Medlemsblad*. Nordisk Numismatisk Union. Páxinas 22-25.

### Ligazóns externas

* Colección Real de Moedas e Medallas de Dinamarca
* Museo Nacional de Dinamarca

| * v
* c
* e
Museos numismáticos |
| --- |
| Europa | 
* Colección Real de Moedas e Medallas de Dinamarca
* Departamento de Moedas e Medallas do Museo Británico
* *Gabinet Numismàtic de Catalunya*
* Gabinete de Medallas da Biblioteca Nacional de Francia
* Gabinete de Medallas da Biblioteca Real de Bélxica
* Gabinete de Medallas do Museo de Belas Artes de Lión
* Gabinete de Moeda Oriental de Jena
* Gabinete Numismático da Casa da Moeda de Polonia
* Gabinete Numismático da Universidade de Uppsala
* Gabinete Numismático de Berlín
* Gabinete Numismático de Dresden
* Gabinete Numismático de Oslo
* Gabinete Numismático do Porto
* Museo Arqueolóxico Nacional de España
* Museo Ashmolean
* Museo Casa de la Moneda (Madrid)
* Museo da Ceca de Roma
* Museo da *Monnaie de Paris*
* Museo de Moedas e Medallas de Xoán Paulo II
* Museo de Moedas e Medallas Joseph Puig
* Museo da Real Casa da Moeda de Segovia
* Museo da Sociedade Portuguesa de Numismática
* Museo de Papel Moeda do Banco Xónico
* Museo de Selos e Moedas de Mónaco
* Museo do Banco Nacional de Bélxica
* Museo do Diñeiro de Feodosia
* Museo do Diñeiro de Zürich
* Museo do Diñeiro do Banco Central de Montenegro
* Museo Filatélico e Numismático da Cidade do Vaticano
* Museo Fitzwilliam
* Museo Monetario Cantonal de Lausana
* Museo Numismático de Atenas
* Museo Numismático de Lobios
* Gabinete Numismático de Viena
* Museo de Pontevedra

 |
| América | 
* *Chase Manhattan Money Museum*
* Colección Numismática Nacional dos EEUU
* Museo da *American Numismatic Association*
* Museo da *American Numismatic Society*
* Museo da Casa da Moeda da República Arxentina
* Museo da Sociedade Numismática Brasileira
* Museo das Finanzas dos Estados Unidos
* Museo do Banco do Canadá
* Museo Histórico e Numismático Héctor Carlos Janson
* Museo Historico e Numismatico Jose Evaristo Uriburu
* Museo Numismático de Aruba (pechado)
* Museo Numismático do Banco Central de Chile
* Museo Numismático do Banco Central de Ecuador
* Museo Numismático do Banco Central de Honduras
* Museo Numismático Rigoberto Borjas

 |
| Asia | 
* Museo da Moeda do Banco do Xapón
* Museo Monetario do Banco da Reserva da India
* Museo Numismático da China

 |
| Véxase tamén | 
* Asociacións numismáticas
* Casas de moeda
* Coleccionismo de moedas

 |